《还日涉寄吴世良》
宋代·李彭

白珩蓝田生，赤骥渥洼种。异产非其源，定自难入用。

吴侯掌武孙，九鼎家世重。筮仕如挽强，妙手一一中。

抱牍凫雁行，严惮安得纵。捐金购奇书，嗜学有馀勇。

邺侯空插架，而子颇成诵。昨日章水头，春风吹客梦。

开筵置清醴，落月流画栋。念子不负丞，义士色为动。

梯山贡楛矢，效珍出银瓮。胡为百僚底，岁月数宾送。

天边赏音意，推毂亦云众。他年解组归，三径着求仲。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。